az előterjesztés 3. melléklete


Általános indokolás
A Főváros Közgyűlése 2020. évben új rendelet, a fővárosi lakásrezsi-támogatásról szóló 30/2020. (VI. 5.) önkormányzati rendelet (a továbbiakban: Rendelet) megalkotásával visszavezette a közvetlen önkormányzati támogatásból működő, a Hálózat Alapítványon keresztül folyósított - kötött felhasználású, a rezsiszámlán jóváírt támogatást a szociálisan rászoruló fogyasztók részére. A támogatás működtetésének a finanszírozása - a fizetőképesség javításán és a hátralékosság csökkentésén keresztül - ugyanakkor növeli a közműcégek bevételeit.
A javaslat ezt a Rendeletet módosítja oly módon, hogy a jogosulti kört bővíti. A Fővárosi Önkormányzat kiemelten fontosnak tartja, hogy ezen támogatás igénybevételére minél több szociálisan rászoruló fogyasztónak lehetősége legyen, ezért szükséges a támogatásra jogosultak körének kiterjesztése és ennek megfelelően a kapcsolódó, a támogatás igénylésére vonatkozó eljárásrend módosítására.
A rendelet-tervezetéhez a jogalkotásról szóló 2010. évi CXXX. törvény (a továbbiakban: Jat.) 17. § előírásainak megfelelően hatásvizsgálat készült. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a budapest.hu honlapon keresztül annak érdekében, hogy az értintettek tudomást szerezzenek a készülő rendelet-tervezetről.
Részletes indokolás
1. § 
A fővárosi lakásrezsi-támogatás igénybevételét a Rendelet a védendő fogyasztói státuszhoz kötötte. A módosítás továbbra is lehetőséget biztosít ezeknek a személyeknek a fővárosi lakásrezsi-támogatás igénylésére, de már nem köti a jogosultságot csak a védendő fogyasztói státuszhoz. Ezzel is gyorsítva és egyszerűsítve a fővárosi lakásrezsi-támogatáshoz jutást. A jövőben támogatásra jogosultak lesznek – a korábbiakon túl – a külön törvények szerint lakhatási kiadásokhoz kapcsolódó hátralékot felhalmozó személyek részére nyújtott települési támogatásban, tartós ápolást végzők időskori támogatásában, az álláskeresési járadékban, nyugdíj előtti álláskeresési segélyben, magasabb összegű családi pótlékban részesülő, az álláskeresőként való nyilvántartásba vételről, valamint a nyilvántartásból való törlésről szóló NGM rendelet szerinti nyilvántartásból törlésre nem került, de ellátásban már nem részesül; és a közfoglalkoztatott személyek is. Ezzel is szeretne a Fővárosi Önkormányzat segítséget nyújtani a kiszolgáltatott rászoruló fővárosi embereknek.
2. § 
A módosulásnak megfelelően az igénylőnek a jogosultsági feltételek fennállásáról kell csatolnia az előírt dokumentumokat, a határozatot kiadó szervezet nevével, és a feltétel fennállásának kezdő és végső időpontjának megjelölésével, valamint az előírt nyilatkozatokat. Ezzel igazolja a jogosultságának fennállását. A védendő fogyasztó, védendő felhasználó bármely 3. § (1) bekezdés szerinti jogosultsági feltétel fennállását pusztán ezen státuszának fennállásával is igazolhatja. 
A díjtámogatás folyósításának feltétele az 5. §-ba került megjelenítésre.
A 4. § (5) bekezdésében megnevezésre került, hogy a továbbiakban a szolgáltató a támogatás összegét számlajóváírás formájában érvényesíti.

3. § 
Rögzítésre kerül, hogy a díjtámogatás folyósításának a feltétele a támogatási összeg Alapítványnál történő rendelkezésre állása, valamint a támogatás nem megfizetésre, hanem jóváírásra kerül.
4. § 
A hátralékkiegyenlítő támogatás lehetőségének éves támogatási szerződésben történő rögzítése a támogatási cél megvalósulását támogatja.
5. § 
A támogatás mindenkori rendelkezésre állásának biztosítása érdekében szükséges a támogatás átadásának és az azzal való elszámolásnak az időpontját a támogatási szerződésben rögzíteni.
6. § 
Az Alapítvány számára lehetőséget biztosít a jogosulatlanul igénybe vett lakásrezsi-támogatás visszakövetelésére.
7. § 
A 4. § (3) bekezdésben foglaltak átkerültek az 5. § (1) bekezdésbe.
A 6. § módosításával azok a rászorultak is kaphatnak lakásrezsi-támogatást, akik esetén a szolgáltatónak a díjtámogatással csökkentett számla összegét a fizetési határidő lejártát követő 90 napig nem fizették meg, ezt eddig a szabályozás nem tette lehetővé.
Az időmúlással a 9. § szerinti rendelkezés okafogyottá vált.
8. § 
A rendelet hatálybalépéséről rendelkezik.
























a fővárosi lakásrezsi-támogatásról szóló
30/2020. (VI. 5.) önkormányzati rendelet 
(parlamenti korrektúrás szöveg)

Budapest főpolgármestere
a veszélyhelyzet kihirdetéséről szóló 40/2020. (III. 11.) Korm. rendelet 1. §-ában kihirdetett veszélyhelyzetre figyelemmel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján a Fővárosi Közgyűlés feladat- és hatáskörét gyakorolva, 
a Fővárosi Közgyűlésnek az Alaptörvény 32. cikk (2) bekezdésében meghatározott eredeti jogalkotói hatáskörében és az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 4. pontjában meghatározott feladatkörében eljárva
a következőket rendeli el:
...
3. § (1) A fővárosi lakásrezsi-támogatás igénybevételének feltétele, hogy az igénylő a támogatás igénylésekor igazolja, hogy ő vagy a vele egy háztartásban élő személy:
[a) a villamosenergiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007. (X. 19.) Korm. rendelet szerinti védendő fogyasztóként vagy
b) a földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet szerinti védendő fogyasztóként nyilvántartásba vették, vagy a nyilvántartásba vételt kezdeményezte.]
a) a szociális igazgatásról és szociális ellátásokról szóló törvény szerinti
aa) időskorúak járadékában részesül,
ab) aktív korúak ellátására jogosult,
ac) lakhatáshoz kapcsolódó rendszeres kiadások viseléséhez nyújtott települési támogatásban részesül,
ad) ápolási díjban részesül,
ae) gyermekek otthongondozási díjában részesül,
af) lakhatási kiadásokhoz kapcsolódó hátralékot felhalmozó személyek részére nyújtott települési támogatásban részesül, vagy
ag) tartós ápolást végzők időskori támogatásában részesül;
b) a foglalkoztatás elősegítéséről és a munkanélküliek ellátásáról szóló törvény szerinti
ba) álláskeresési járadékban, vagy
bb) nyugdíj előtti álláskeresési segélyben
részesül;
c) a családok támogatásáról szóló törvény szerinti magasabb összegű családi pótlékban részesül;
d) a fogyatékos személyek jogairól és esélyegyenlőségük biztosításáról szóló törvény szerinti
da) fogyatékossági támogatásban, vagy
db) vakok személyi járadékában
részesül;
e) a gyermekek védelméről és a gyámügyi igazgatásról szóló törvény szerinti
ea) rendszeres gyermekvédelmi kedvezményben,
eb) otthonteremtési támogatásban részesült, a támogatás megállapításától számított 3 éven keresztül, vagy
ec) nevelőszülő, hivatásos nevelőszülő, aki saját háztartásában neveli a gondozásába helyezett gyermeket;
f) a közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló törvény szerinti közfoglalkoztatott;
g) a Nemzeti Eszközkezelő Programban részt vevő természetes személyek otthonteremtésének biztosításáról szóló törvény (a továbbiakban: NEPtv.) szerinti Lebonyolítóval a NEPtv. szerinti bérleti jogviszonyban áll; 
[bookmark: _Hlk69746107]h) az álláskeresőként való nyilvántartásba vételről, valamint a nyilvántartásból való törlésről szóló NGM rendelet szerinti nyilvántartásból törlésre nem került, de ellátásban már nem részesül; vagy
i) a földgázellátásról szóló 2008. évi XL. törvény rendelkezéseinek végrehajtásáról szóló kormányrendeletben, a villamos energiáról szóló 2007. évi LXXXVI. törvény egyes rendelkezéseinek végrehajtásáról szóló kormányrendeletben, valamint a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló kormányrendeletben felsorolt, és az e bekezdés a), d)-e) és g) pontjában nem szereplő egyéb védendő fogyasztó, védendő felhasználó.


(2) Az (1) bekezdés alkalmazásában háztartás az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.

4. § (1) A díjtámogatásra jogosult az igénylését az Alapítványnál külön erre rendszeresített és közzétett igénylőlapon nyújthatja be [a 3. § szerinti feltétel igazolásával együtt]. A 2. § (2) bekezdése szerinti jogosultsági, és a 3. § szerinti igénybevételi feltételek fennállásáról az igénylőnek [nyilatkozni köteles, megjelölve] csatolnia kell az előírt dokumentumokat, valamint nyilatkozni köteles, megjelölve
a) a fogyasztási helyet,
b) [-] ha nem maga áll közvetlenül szerződésben az adott szolgáltatóval, [-] úgy a szolgáltatónál díjfizetőként nyilvántartott személyt, és
c) a 3. § szerinti feltétel fennállásáról szóló határozat számát, a határozatot kiadó szervezet nevét, valamint a feltétel fennállásának kezdő és végső időpontját.
(1a) A 3. § (1) bekezdésben felsorolt valamely igénybevételi feltétel fennállását a védendő fogyasztó, védendő felhasználó státusszal is rendelkező igénylők magával a védendő fogyasztó, védendő felhasználó státuszuk igazolásával is igazolhatják.
(2) Az Alapítvány az igénylés benyújtásától számított 15 napon belül megvizsgálja, hogy az megfelel-e a feltételeknek.
[(3) A díjtámogatás folyósításának feltétele, hogy annak forrása az Alapítványnál rendelkezésre áll.]
(4) Az Alapítvány a benyújtott kérelmek alapján a díjtámogatás összegét a jogosult nevére szólóan, közvetlenül a szolgáltató részére utalja át.
 (5) A szolgáltató a támogatás összegét számlajóváírás formájában érvényesíti.

5. § (1) A díjtámogatást az Alapítvány a díjtámogatással érintett közszolgáltatást nyújtó részére a díjtámogatásban részesülő személy után közvetlenül fizeti meg az adott fogyasztási hely vonatkozásában. A díjtámogatás folyósításának feltétele, hogy annak forrása az Alapítványnál rendelkezésre álljon.
(2) [A díjtámogatást első alkalommal a jogosultság fennállása megállapításának hónapját követő második hónap megfelelő közszolgáltatási díja tekintetében kell az igénylő után a szolgáltató részére megfizetni. A támogatás 12 hónapra jár.] A díjtámogatás az első számla-jóváírástól kezdődően 12 hónapon keresztül jár. 
(3) Ha a havi díjtámogatás a jogosult részére azért nem írható jóvá a tárgyhavi számlán, mert a díjtámogatás összege magasabb, mint a számla összege, akkor az így fennmaradó díjtámogatás [- legkésőbb az igénylés benyújtását követő naptári év december 31-ig terjedő fogyasztási időszak tekintetében -] a (2) bekezdés szerinti 12. hónapot követően is [kifizethető] jóváírható.

6. § [(1) Nem jár díjtámogatás azon havi közszolgáltatási díj tekintetében, amely esetén a szolgáltatónak a díjtámogatással csökkentett számla összegét a fizetési határidő lejártát követő 90 napig nem fizették meg. Ebben az esetben az adott havi díjtámogatásra a jogosult nem tarthat a továbbiakban igényt.]
(2) A díjtámogatásban részesülő személy által jogosulatlanul igénybe vett lakásrezsi-támogatás összege az Alapítványnak visszajár. Ezt az igényét az Alapítvány a szolgáltatóval szemben érvényesítheti.

7. § (1) A 8. § (5) bekezdése szerinti elszámolás alapján a tárgyévi támogatásból díjtámogatásra fel nem használt összeg erejéig az Alapítvány a lakásfenntartási költségek kiegyenlítésével hátralékban maradt fővárosi rászoruló személyek megsegítésére eseti támogatást nyújthat, a Fővárosi Önkormányzattal kötött adott évi támogatási szerződésben meghatározott esetekben és módon.
(2) Az eseti támogatás:
a) hátralékkiegyenlítő támogatás a távhőszolgáltatási, víz-, csatorna-, szemétszállítási díjtartozás kiegyenlítésére,
b) krízistámogatás: közüzemi szolgáltatás igénybevétele vagy lakhatási lehetőség elvesztésének megelőzésére szolgáló támogatás, vagy
c) rendkívüli támogatás: különös méltánylást igénylő kivételes esetben nyújtott támogatás.
(3) Eseti támogatás ugyanazon személy tekintetében három évente egy alkalommal adható.
(4) A hátralékkiegyenlítő támogatás feltételeként az Alapítvány önrész befizetését írhatja elő.
(5) A támogatás folyósítására az Alapítvány támogatási szabályzatában további részletes szabályokat állapíthat meg. Az Alapítvány a szabályzat elfogadása előtt köteles kikérni a Fővárosi Önkormányzat véleményét.

8. § (1) A Fővárosi Önkormányzat által díjtámogatás nyújtásának céljára az Alapítvány részére juttatandó támogatás éves összegét a Budapest Főváros Önkormányzata adott évre vonatkozó évi összevont költségvetéséről szóló rendelet határozza meg.
(2) A Fővárosi Önkormányzattal kötött támogatási szerződés alapján az Alapítvány feladata az e rendelet szerinti lakásrezsi-támogatásokra való jogosultság megállapítása és folyósítása, a lakásrezsi-támogatással kapcsolatos egyéb adminisztratív feladatok ellátása.
(3) A Fővárosi Önkormányzat által az (1) bekezdés szerint juttatott támogatási összeg - a 7. § (1) bekezdése szerinti kivétellel - kizárólag a 2. § szerinti díjtámogatás céljára használható fel, az Alapítványnak a díjtámogatás nyújtásával összefüggő semmilyen költsége abból nem fedezhető.
(4) Az (1) bekezdés szerinti tárgyévi fővárosi önkormányzati támogatást [a tárgyév március 30. és szeptember 30. napjáig két egyenlő részletben] a Fővárosi Önkormányzattal kötött adott évi támogatási szerződésben rögzítettek szerint kell az Alapítványnak átadni.
(5) Az Alapítvány a tárgyévi támogatás összegével [a Fővárosi Önkormányzat általi folyósítás évét követő 18. hónap végéig] a Fővárosi Önkormányzattal kötött adott évi támogatási szerződésben rögzített időpontban elszámol.

9. § [A 8. § (4) bekezdésétől eltérve a 2020. évi támogatási összeget az Alapítvány részére 2020. július 31. napjáig, de legkorábban a 8. § (2) bekezdés szerinti támogatási szerződés megkötése után kell egy összegben megfizetni.]

10. § [Ez a rendelet a kihirdetését követő napon lép hatályba.] Ez a rendelet 2021. július 1-jén lép hatályba.






ELŐZETES HATÁSVIZSGÁLAT
Budapest Főváros Önkormányzata Közgyűlésének a fővárosi lakásrezsi-támogatásról szóló 30/2020. (VI. 5.) önkormányzati rendeletének módosításához

I. Társadalmi, gazdasági, költségvetési hatások

A díjtámogatás hozzájárul a rászoruló budapestiek megélhetéséhez és létbiztonságához, valamint a közműdíj-hátralékosság megelőzéséhez. A támogatás a közüzemi díjak csökkentésén keresztül növeli a leginkább rászoruló budapestiek elkölthető – más alapvető szükségletekre fordítható – jövedelmét. A rászoruló háztartások támogatásba történő bevonódását segíti a korábbi – védendő fogyasztói státusz igazolása – feltételek módosítása. A rendkívüli járványügyi körülmények között a védendő fogyasztói státusz igénylése nehezen megvalósítható, indokolatlanul időigényes, helyette az érintettség igazolása valamely jogcímre vonatkozóan elegendő, ezzel elősegíthető az érintett háztartások minél szélesebb körének támogatása.
Az érintett háztartások minél szélesebb körének támogatása érdekében további, a jogosultságot megalapozó, a rászorultság indikátoraként szolgáló ellátás esetében kerül sor annak beléptető feltételként történő elfogadására.
A támogatás hozzájárul az áram- és gázszolgáltatásból való kikapcsolások – és ezáltal az energiaszegénység – visszaszorításához is.
A Fővárosi Önkormányzat 2020. évi elfogadott költségvetésében a támogatás összege betervezett kiadásként jelent meg és a HÁLÓZAT - Budapesti Díjfizetőkért és Díjhátralékosokért Alapítvány (továbbiakban: Alapítvány) részére a lakásrezsi-támogatás összege átutalásra került. Az Alapítványt ellentételezés nem illeti meg, a Fővárosi Önkormányzat által rendelkezése bocsátott teljes összeg kizárólag a feladatra használható fel.
A rászoruló fogyasztók fizetőképességének a javításán keresztül a támogatás növeli az érintett közműcégek bevételeit.

II. Környezeti és egészségi következmények

Népegészségügyi kutatások eredményei szerint a lakásfenntartási kiadások jövedelemhez viszonyított magas aránya és a hátralékosság számos egészségügyi, és mentálhigiénés probléma gyakoribb előfordulásához vezethet. A rászoruló háztartások lakásfenntartási kiadásai támogatásának ezért kedvező egészégügyi hatásai vannak.
A lakásfenntartás célzott támogatása nem ösztönöz a túlfogyasztásra, ezért kedvezőtlen környezeti hatások nem merülnek fel.  

III. Adminisztratív terhek alakulása
A rendelet módosítása a lakosság adminisztrációs terheit csökkenti, mivel annak egyszerűsödését eredményezi. 
IV. A jogszabály megalkotásának szükségessége, a jogalkotás elmaradásának várható következménye
A fogyasztói státusz helyett az érintettség igazolása, a minél szélesebb kedvezményezetti körre történő kiterjesztésének szükségessége, valamint a kapcsolódó eljárásrend változása indokolja a Rendelet és a hatályos támogatási szerződés módosítását.
Amennyiben a fentiekre vonatkozó rendelet módosítás elmaradna, azzal a minél szélesebb körű rászorult emberek elérésének megvalósulása nem teljesülhetne.
V. 	A rendelet alkalmazásához szükséges személyi, szervezeti, tárgyi és pénzügyi feltételek

A rendelet alkalmazásához az Alapítványnál biztosítottak a személyi, tárgyi, pénzügyi feltételek.

